## Odluka Ustavnog suda Republike Hrvatske broj: U-IIIA-2995/2005 od 17. studenoga 2005.

### NN 146/2005 (12.12.2005.), Odluka Ustavnog suda Republike Hrvatske broj: U-IIIA-2995/2005 od 17. studenoga 2005.

# USTAVNI SUD REPUBLIKE HRVATSKE

**2766**

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Marijan Hranjski, Ivan
Matija, Agata Račan, Smiljko Sokol i Nevenka Šernhorst, članovi
Vijeća, odlučujući o ustavnoj tužbi V. M. iz Z., zastupanog po punomoćniku D.
R., odvjetniku u Z., na sjednici održanoj 17. studenoga 2005. godine,
jednoglasno je donio

## ODLUKU

I. Ustavna tužba se usvaja.

II. Općinski sud u Zagrebu dužan je donijeti
odluku u predmetu koji se vodi pred tim sudom pod poslovnim brojem: Pn-6208/00 u najkraćem mogućem roku, ali ne duljem od šest
(6) mjeseci, računajući od prvog idućeg dana nakon objave ove odluke u
»Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02.i 49/02. – pročišćeni tekst), podnositelju ustavne tužbe V. M. iz Z.,
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
u iznosu od 5.200,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

Obrazloženje

1. Podnositelj ustavne tužbe, temeljem članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon)
podnio je dana 8. srpnja 2005. godine ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 16. listopada 2000. godine podnositelj
je podnio tužbu radi naknade štete Općinskom sudu u Zagrebu protiv tuženika M.
o. iz Z.

Prvo ročište održano je dana 20. ožujka 2001.
godine, te je odlučeno provesti liječničko vještačenje.

Nalaz i mišljenje vještaka zaprimljeni su u spis
dana 4. lipnja 2001. godine.

Ročište je održano dana 10. prosinca 2001.
godine.

Sud je zatražio od Općinskog suda u Zaboku na priklop kazneni spis koji se vodio u vezi sa štetnim
događajem. Taj spis zaprimljen je dana 21. ožujka 2002. godine.

Na ročištu održanom dana 3. listopada 2002.
godine određeno je provesti novo liječničko vještačenje.

Nalaz i mišljenje vještaka zaprimljeni su u spis
dana 16. prosinca 2002. godine.

Iduće ročište određeno je za dan 24. siječnja
2006. godine.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna tužba je
osnovana.*

4.
Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG
POSTUPKA

Prvostupanjski parnični postupak započeo je dana
16. listopada 2000. godine tužbom podnositelja Općinskom sudu u Zagrebu, radi
naknade štete.

Ustavna tužba podnijeta je 8. srpnja 2005., a do
tog dana postupak nije pravomoćno okončan pa Ustavni sud utvrđuje da je do dana
podnošenja ustavne tužbe postupak trajao četiri (4) godine, osam (8) mjeseci i
tri (3) dana.

4.2. POSTUPANJE NADLEŽNOG
SUDA

Ustavni sud je utvrdio da se u razmatranom,
pravno relevantnom razdoblju, postupak vodio pred Općinskim sudom u Zagrebu, te
da od kada je vještak dostavio u spis svoj nalaz i mišljenje dana 16. prosinca
2002. godine u postupku nije poduzeta niti jedna radnja (do podnošenja ustavne
tužbe, a što iznosi dvije godine, šest mjeseci i dvadeset i dva dana). Zadnje
ročište održano je dana 3. listopada 2002. godine. Iduće ročište određeno je za
dan 24. siječnja 2006. godine, dakle, tri godine, tri mjeseca i dvadeset i
jedan dan nakon zadnjeg ročišta.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ocjena
je Ustavnog suda da podnositelj nije pridonio duljini trajanja postupka.

4.4. SLOŽENOST SUDSKOG
PREDMETA

Iz spisa predmeta razvidno je da dosadašnji
tijek sudskog postupka ne ukazuje da se u konkretnom slučaju radi o osobito
složenoj sudskoj stvari.

OCJENA USTAVNOG SUDA

5. Ustavni sud je utvrdio da se u razmatranom,
pravno relevantnom razdoblju, predmet čitavo vrijeme vodi pred sudom prvog
stupnja, te da postupak ukupno traje dulje od četiri godine. Imajući u vidu
okolnost da još niti u prvom stupnju nije donijeta meritorna odluka, a osobito
zastoj u postupku koji traje dulje od dvije godine, i za koji nema nikakvog
opravdanja, Ustavni sud je utvrdio da je dugim trajanjem parničnog postupka
podnositeljima povrijeđeno ustavno pravo da zakonom ustanovljeni neovisni i
nepristrani sud u razumnom roku odluči o njihovim pravima ili obvezama, koje je
zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Zagrebu dužan je
dostaviti Ustavnom sudu pisanu obavijest o datumima donošenja i otpreme odluke
najkasnije osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-2995/2005

Zagreb, 17. studenoga 2005.

USTAVNI SUD REPUBLIKE
HRVATSKE

Predsjednik Vijeća

**dr****. sc. Željko Potočnjak, v. r.**

Odluka, NN 146/2005-2766